He-a gehts eich a so? Wann die erscht Friehjohrssunn am Himmel steht, is mer glei en ganz annere Mensch. Do werren die dunkle Winterkläder uff de Speicher geraamt, mer holt die hell Hoss vun letztschd Johr aussem Schrank, schluppt neu un  sie is zu eng. Awwer so  is des net bloß mit dere Hoss, so is des mit alle Klamotte. Debei  frieher henn die im nägschte Johr immer noch gebasst. Ich hab mer des long net erkläre kenne, awwer jetzt wäß ich, woher des kummt. Des liggt an derre Heizungsluft. Ja, des hot en Professer in de letzschte Ausgab vun Frau vor dem Spiegel gschriwwe odder wie des Heftel hääßt. Heitzudaach sin die Heiser im Winter doch viel wärmer wie frieher. Deswege is die Luft a viel druggener. Un die ziegt dann die Feichtigkeit aus dem Holz vun de  Klääderschränk. Um des widder auszugleiche, holt sich des Holz die Feichtigkeit aus de Klamotte, wu do drin hängen un dodurch schrumpfen die. Un es nitzt a nix, wannd der neie Klääder in de gleiche Greeß kaafscht. Die nähen nämlich die ganz Friehjohrskollektion schun im Herbscht un lagern die iwwer Winter in Holzschränk. Un was do bassiert, des hawwisch eich jo grad erklärt. Do bischt machtlos degege. Do konnscht der bloß jedes Johr greeßere Klamotte kaafe  odder halt abnemme.  Ich hab mich des Johr fer e  Diät entschiede. Awwer do gebts jo so viele  do wääscht garnet, welles die richtig is. Ich hab mer mol vorsichtshalwer glei e ganzi Dutt voll Diätbicher gekaaft  un drei Stickelcher Obsttort, als Belohnung fer meun Entschluss. Dann hawwisch mers uff de Couch gemietlich gemacht un hab mer vorgschtellt, wies wär, am Daach mit e paar Salädelcher auszukumme un owends als Schlemmerei e abgezoochenes Hähnchebäh zu esse  ohne Fritte. Warum ich mer des bloß vorgschtellt hab? Ei, weil des erschte Diät-Buch  ghäße hot: Abnehmen beginnt im Kopf. Ich saachs eich glei: Es hot net funktioniert. Nooch 14 Daach hawwisch die Diät abgebroche.  Es nägschte Buch war Schlank im Schlaf. Des kennt gehe, hawwisch gedenkt. Schloofe du ich jo gern. Swar a grad Wocheend. Des is immer ginschtisch fer so e Diät azufange, weil sich der Kerper do in Ruh umstelle kann. Freidaach Owend nooch em Schaffe hawwisch mich glei hiegeleggt und hab mer gedenkt, jetzt bleib ich ligge bis am Mondaach Morge. Zum Esse wär ich nadierlich  uffgstanne awwer fer sunscht nix. Do hätt ich jo immer noch mehr gschloofe wie gesse un deswege hätt die Diät a bschtimmt geklappt, wann am Samsdaach Middaach net moi Freundin dezwische kumme wär. Ach, hottse gsaat, des wär jo alles Quatsch, was ich do mach. Ich sollt uffsteige un mit re Jogge geh. Bewegung wär iwwerhaupt s änzigschte Mittel fer abzunemme.  Joo, hawwisch gedenkt, die is so derr wie en Reche, die werds wisse. Un was wars End vum Lied? Owends hot mer alles weh gedoh un ich hab Hunger  ghatte wien Wolf. Wann die net dezwische kumme wär, hätt ich heit vielleicht e Figur wie die Heidi Klum. Hätt se mich mol ligge losse   Awwer so schnell geb ich net uff. Es dritte Buch hot One Day Diet ghäße, Ein-Tages-Diät. Erscht hawwisch gedenkt, des is jo klor, än Daach Diät un dann widder normal esse un schun nimmscht ab. Vun wege! Do derf mer än Daach in de Woch gar nix esse  fer immer. So ein Quatsch. Des war bestimmt en Iwwersetzungsfehler. Des kennt mer jo vun denne chinesische  Uffbaualeitunge fer die Schränk aussem Baumarkt  hauen auf Mutter mit Hammer un so. Awwer net mit mir. Des Buch hawwisch glei fortgschmisse.  Am nägschte Daach hot in de Zeitung gschtanne, die ganze Diäte dete nix nitze, weil se viel zu ä-seitisch wären. Hinnenooch hätt mer bloß Häßhunger uff Sießes un dann käm de Jojo-Effekt. Des hot mich uff die Idee gebrocht mit derre Kombi-Diät  äfach e Kombination aus verschiedene Diäte. Do is alles drin, du kriggscht kän Häßhunger uff irgendwas un nimmscht trotzdem ab   weil sis jo Diät. Also dass do noch käner vor mir druff kumme is. Fer morgens hawwisch mer die zwä Nutella-Breetcher aus Schlank im Schlaf rausgsucht, weil mer dann zufrieden in den Tag startet, schreiwe se. Hot a gschtimmt. Fer mittags e a-stännische Portion aus Dinner Cancelling- do kann mer soviel esse, wie mer will, bloß ab Viere gar nix mehr  awwer fer Owends hawwisch jo sowieso e anneres Buch ghatte. Do war nämlich e Kohlehydratmahlzeit aus Trennkoscht für Berufstätige ogsaat, also im Klartext:  drei Weck. Weil ich jo awwer aus Schlank im SchIaf gewisst hab, dass Eiweiß nachts zehrt, hawwisch mer bissel Hausmacher druff gelegt. Nur  ganz wichtig  immer ohne Gurke  des soll mer nämlich gar net esse, des saure Zeig  bei känere Diät. Glaawener des, ich hab mich als owends rischdich zwinge misse, dass ich die drei Weck noch pack. Awwer in Glücklich mit der Traumfigur hot gschtanne: Abends niemals hungrig ins Bett! Nooch 14 Daach hawwisch mich uff die Woog gschtellt  un was war? Drei Kilo  mehr! Was ich uff mich genumme hab  un alles fer die Katz!  Do hot Moiner gsaat: Des is jo kä Wunner, dass du net abnimmscht, wann du immer dehäm hockscht un Diät-Bicher liescht. Do denkscht nadierlich bloß noch ans Esse. Du muscht unner Leit. Werscht sehe, do bischt abgelenkt.  Jo, hawwisch gedenkt, prowiere kann ichs. Un ich muss ehrlich saache, er hot Recht ghatte. Ich hätt mer die ganze Diäte spare kenne. Heit, mit denne klore Leit do un ich mittedrin, e Schlachtplatt fer nochher is  bestellt, zwä Rieslingschorle hawwisch schun getrunke  ich bin so abgelenkt, ich denk wirklich iwwerhaupt nimmi ans Esse.